पाएं अपने शहर की ताज़ा ख़बरें और फ्री ई-पेपरडाउनलोड करें
महाराष्ट्र में नए संक्रमितों की संख्या 60 हजार ऊपर बनी हुई है। बीते 24 घंटे में यहां 62,919 केस आए और 69,710 मरीज ठीक हो गए। राहत की बात है कि यहां दो दिन से नए मरीजों से ज्यादा संक्रमित ठीक हो रहे हैं। शुक्रवार को 66,189 केस आए इसके मुकाबले 68,537 मरीज ठीक हो गए। राज्य में एक दिन में 828 लोगों की मौत हुई।
राज्य में अब तक 46.02 लाख लोग कोरोना संक्रमित हो चुके हैं। इनमें से 38.69 लाख ठीक हो चुके और 68,813 ने इस महामारी से जान गंवाई है। कुल केस के मामले में महाराष्ट्र दुनिया में छठवें नंबर पर है। भारत को छोड़ दें तो इससे ज्यादा केस सिर्फ पांच देशों में हैं। इनमें अमेरिका (3.31 करोड़), ब्राजील (1.46 करोड़), फ्रांस (56.17 लाख), तुर्की (48.20 लाख) और रूस (48.05) लाख शामिल हैं। कुल मौतों के मामलें में महाराष्ट्र दुनिया के 210 देशों से आगे है।
मुंबई में लगातार कम हो रहा पॉजिटिविटी रेट
मुंबई में कोरोना के पॉजिटिविटी रेट में काफी गिरावट आई है। 4 अप्रैल को यहां 27.94% मरीज कोरोना पॉजिटिव हुए थे, यह संख्या शुक्रवार को कम होकर 9.94% तक पहुंच चुकी है। 4 अप्रैल को मुंबई में 36,878 लोगों का टेस्ट किया गया था, उसमें से 10,304 लोग पॉजिटिव पाए गए थे। 19 अप्रैल के बाद पॉजिटिविटी रेट 20% से कम होना शुरू हो गई है।
18 से 44 साल वालों को आज से टीका लगेगा
आज महाराष्ट्र दिवस है। इस मौके पर मुख्यमंत्री उद्धव ठाकरे ने 18 से 44 साल के लोगों के लिए प्रतीकात्मक रूप से टीकाकरण अभियान शुरू करने का ऐलान किया है। इसके तहत अलग-अलग शहरों में 18 से 44 साल के 3.5 लाख लोगों को वैक्सीन का पहला डोज दिया जाएगा। इससे पहले शुक्रवार को राज्य की जनता को संबोधित करते हुए CM ठाकरे ने कहा कि मई में 18 लाख डोज ही मिलेंगे, जबकि राज्य को 12 करोड़ डोज की जरूरत है।
CM ने कहा कि राज्य के नागरिकों को मुफ्त टीका लगाया जाएगा। इसका खर्च राज्य सरकार उठाएगी। उन्होंने कहा कि जून-जुलाई तक वैक्सीन की रेगुलर सप्लाई होने लगेगी। ऐसे में टीकाकरण केंद्रों पर भीड़ नहीं होनी चाहिए। राज्य के पास हर दिन 10 लाख लोगों को टीका लगाने की क्षमता है। अब तक 1 करोड़ 58 लाख 88 हजार 121 डोज दिए जा चुके हैं। इनमें से 11 लाख 5 हजार 848 डोज हेल्थ वर्कर्स को लगाए गए हैं।
इस महीने महाराष्ट्र को मिलेगी सिर्फ 18 लाख वैक्सीन
महाराष्ट्र के स्वास्थ्य मंत्री राजेश टोपे ने कहा कि सीरम इंस्टीट्यूट ने राज्य को मई में कोवीशील्ड के 13 से 15 लाख डोज उपलब्ध कराने के लिए सहमति दी है। जबकि, भारत बायोटेक ने कोवैक्सिन के करीब 4 लाख डोज देने की बात कही है। इसके बाद पूरी क्षमता से टीकाकरण शुरू किया जा सकेगा। टोपे ने कहा कि राज्य में 45 साल से अधिक उम्र वालों को टीका देने के लिए 4,200 वैक्सीन सेंटर शुरू किए गए हैं। इसमें सरकारी के अलावा निजी हॉस्पिटल भी शामिल हैं।
मुंबई में आज सिर्फ 1 हजार लोगों का टीकाकरण
आज मुंबई के सिर्फ 5 सेंटर्स पर 1 हजार लोगों का टीकाकरण किया जाएगा। BMC के मुताबिक, इन केंद्रों में नायर अस्पताल, बीकेसी जंबो सुविधा, कूपर अस्पताल, सेवन हिल्स अस्पताल और राजावाड़ी अस्पताल शामिल हैं। वहीं पुणे में भी इतने ही लोगों को आज टीका लगाने की तैयारी प्रशासन की गई है।
कांग्रेस और NCP विधायकों ने CM रिलीफ फंड में जमा करवाई एक महीने की सैलरी
महाविकास अघाड़ी सरकार के घटक दल NCP ने CM रिलीफ फंड में दो करोड़ रुपए जमा करवाया है। डिप्टी CM अजित पवार ने बताया कि पार्टी वेलफेयर ट्रस्ट से एक करोड़ और राज्य विधानमंडल के सभी सदस्यों और सांसदों के एक महीने के वेतन को मिलाकर कुल दो करोड़ रुपए मुख्यमंत्री रिलीफ फंड में जमा किया गया है।
इससे पहले सरकार के घटक दल कांग्रेस के विधायकों ने एक महीने का वेतन CM रिलीफ फंड में जमा करने की घोषणा की थी। सरकारी अधिकारियों के संगठन ने दो दिन का वेतन मुख्यमंत्री रिलीफ फंड में जमा करने की मंशा जाहिर की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn